**ΔΕΛΤΙΟ ΤΥΠΟΥ**

**Τετάρτη 15 Νοεμβρίου 2017**

**Οι πολύ ισχυρές βροχές και καταιγίδες θα συνεχιστούν και τις επόμενες ήμερες και θα συνοδεύονται κατά τόπους από χαλαζοπτώσεις και πολύ ισχυρούς ανέμους.**

Σύμφωνα με το **Έκτακτο Δελτίο Επικίνδυνων Καιρικών Φαινομένων** που εκδόθηκε σήμερα **Τετάρτη 15 Νοεμβρίου 2017** από την **Εθνική Μετεωρολογική Υπηρεσία (ΕΜΥ**), οι πολύ ισχυρές βροχές και καταιγίδες θα συνεχιστούν και τις επόμενες ήμερες και θα συνοδεύονται κατά τόπους από χαλαζοπτώσεις και πολύ ισχυρούς ανέμους.

Πιο αναλυτικά θα επηρεαστούν:

 1. **Την Τέταρτη** (15-11-2017)

Το **Ιόνιο**, η **Ήπειρος**, η **Δυτική Στέρεα**, η **Πελοπόννησος**, η **Θεσσαλία**, η **Κεντρική Μακεδονία**, τη νύχτα οι **Σποράδες** και η **Εύβοια** και πιθανόν κατά διαστήματα και οι υπόλοιπες ηπειρώτικες περιοχές.

 2. **Την Πέμπτη** (16-11-2017)

Κατά διαστήματα το **Ιόνιο**, **όλα τα ηπειρωτικά**, η **Εύβοια**, οι **Σποράδες** και πιθανόν τη νύχτα οι **Δυτικές Κυκλάδες** και η **Δυτική Κρήτη**.

3. **Την Παρασκευή** (17-11-2017)

Πιθανόν η **Ήπειρος** μέχρι το πρωί. Το **Ιόνιο (κυρίως νοτιότερα της Κέρκυρας)**, οι **Σποράδες**, η **Εύβοια**, οι **Κυκλάδες**, η Δυτική **Κρήτη** και τα **υπόλοιπα ηπειρωτικά (έκτος της Θράκης και της Ανατολικής Μακεδονίας)**.

4. **Το Σάββατο** (18-11-2017)

Αρχικά **όλη η χώρα έκτος από την Ήπειρο και την Κέρκυρα**. Μέχρι τη νύχτα τα φαινόμενα θα εξασθενήσουν στο Ιόνιο, την Κρήτη και τα ηπειρωτικά (έκτος από την Κεντρική και Ανατολική Μακεδονία και τη Θράκη).

5. **Την Κυριακή** (19-11-2017)

Πιθανόν μέχρι το μεσημέρι η **Ανατολική Μακεδονία**, η **Θράκη**, τα **νησιά του Ανατολικού Αιγαίου** και τα **Δωδεκάνησα**.

Οι πολίτες μπορούν να ενημερώνονται καθημερινά για την εξέλιξη των έκτακτων καιρικών φαινομένων στα τακτικά δελτία καιρού της ΕΜΥ και στην ιστοσελίδα της ΕΜΥ στην ηλεκτρονική διεύθυνση [www.emy.gr](http://www.emy.gr).

Η **Γενική Γραμματεία Πολιτικής Προστασίας (**[www.civilprotection.gr](http://www.civilprotection.gr)**)** **του Υπουργείου Εσωτερικών,** έχει ενημερώσει τις αρμόδιες υπηρεσιακά εμπλεκόμενες κρατικές υπηρεσίες, καθώς και τις περιφέρειες και τους δήμους της χώρας, ώστε να βρίσκονται σε **αυξημένη ετοιμότητα πολιτικής προστασίας**, προκειμένου να αντιμετωπίσουν άμεσα τις επιπτώσεις από την εκδήλωση των έντονων καιρικών φαινομένων**.**

Παράλληλα, η Γενική Γραμματεία Πολιτικής Προστασίαςσυνιστά στους πολίτες να είναι ιδιαίτερα προσεκτικοί, μεριμνώντας για τη **λήψη μέτρων αυτοπροστασίας από** **κινδύνους που προέρχονται από την εκδήλωση των έντονων καιρικών φαινομένων.**

Ειδικότερα, σε περιοχές όπου **προβλέπεται η εκδήλωση έντονων βροχοπτώσεων, καταιγίδων ή θυελλωδών ανέμων**:

* Να ασφαλίσουν αντικείμενα τα οποία αν παρασυρθούν από τα έντονα καιρικά φαινόμενα ενδέχεται να προκαλέσουν καταστροφές ή τραυματισμούς.
* Να βεβαιωθούν ότι τα λούκια και οι υδρορροές των κατοικιών δεν είναι φραγμένα και λειτουργούν κανονικά.
* Να αποφεύγουν να διασχίζουν χειμάρρους και ρέματα, πεζή ή με όχημα, κατά τη διάρκεια καταιγίδων και βροχοπτώσεων, αλλά και για αρκετές ώρες μετά το τέλος της εκδήλωσής τους
* Να αποφεύγουν τις εργασίες υπαίθρου και δραστηριότητες σε θαλάσσιες και παράκτιες περιοχές κατά τη διάρκεια εκδήλωσης των έντονων καιρικών φαινομένων.
* Να προφυλαχτούν αμέσως κατά τη διάρκεια μιας χαλαζόπτωσης. Να καταφύγουν σε κτίριο ή σε αυτοκίνητο και να μην εγκαταλείπουν τον ασφαλή χώρο, παρά μόνο όταν βεβαιωθούν ότι η καταιγίδα πέρασε. Η χαλαζόπτωση μπορεί να είναι πολύ επικίνδυνη και για τα ζώα.
* Να αποφύγουν τη διέλευση κάτω από μεγάλα δέντρα, κάτω από αναρτημένες πινακίδες και γενικά από περιοχές, όπου ελαφρά αντικείμενα (π.χ. γλάστρες, σπασμένα τζάμια κλπ.) μπορεί να αποκολληθούν και να πέσουν στο έδαφος (π.χ. κάτω από μπαλκόνια).
* Να ακολουθούν πιστά τις οδηγίες των κατά τόπους αρμοδίων φορέων, όπως Τροχαία κλπ.

Για πληροφορίες και ανακοινώσεις **σχετικά με την επικρατούσα κατάσταση και την βατότητα του οδικού δικτύου** λόγω εισροής πλημμυρικών υδάτων σε αυτό, οι πολίτες μπορούν να επισκεφθούν την ιστοσελίδα της ΕΛ.ΑΣ. [www.astynomia.gr](http://www.astynomia.gr).

Για περισσότερες **πληροφορίες και οδηγίες αυτοπροστασίας** από τα έντονα καιρικά φαινόμενα, οι πολίτες μπορούν να επισκεφθούν την **ιστοσελίδα** **της Γενικής Γραμματείας Πολιτικής Προστασίας** στην ηλεκτρονική διεύθυνση [www.civilprotection.gr](http://www.civilprotection.gr).